**Pátka Község Önkormányzata Képviselő-testületének**

**9/2018. (IX.27.) rendelete**

**az EFOP-1.5.2- 16-2017- 00011 „Humán szolgáltatások fejlesztése térségi szemléletben – Csákváron és térségében” című pályázathoz kapcsolódó egyes ösztönző támogatásokról**

(Egységes szerkezetben a 3/2019. (II.14.) önkormányzati rendelettel)

Pátka Község Önkormányzata Képviselő-testülete az Alaptörvény 32. Cikk (1) bekezdés a) pontjában meghatározott feladatkörében eljárva, az Alaptörvény 32. Cikk (2) bekezdésében meghatározott eredeti jogalkotási feladatkörében eljárva, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. és 15. pontjaiban meghatározott feladatkörében eljárva a következőket rendeli el:

I. Fejezet

Általános rendelkezések

1. §

(1) A rendelet célja az EFOP-1.5.2- 16-2017- 00011 kódszámú, „Humán kapacitások fejlesztése térségi szemléletben – kedvezményezett térségek” című pályázat keretében biztosított ösztönző támogatások feltételrendszerének meghatározása. Az önkormányzat célja, a településre jellemző negatív társadalmi tendenciák mérséklése, a hátrányos helyzetű célcsoportok felzárkóztatása, szakképzett, valamint felsőoktatási tanulmányokat folytató fiatalok segítése, a helyi közszolgáltatások minőségének javítása, hogy a község lakosságmegtartó erejét növelje, a település jövője szempontjából értékes végzettséggel rendelkező személyek községbe történő letelepedését támogassa.

(2) A rendelet hatálya kiterjed az EFOP-1.5.2- 16-2017- 00011 kódszámú, „Humán kapacitások fejlesztése térségi szemléletben – kedvezményezett térségek” című felhívásra által benyújtott pályázat vonatkozásában Pátka Község Önkormányzata (a továbbiakban: Önkormányzat), mint konzorciumtag közigazgatási területén lakóhellyel vagy tartózkodási hellyel rendelkező -pályázat célcsoportjába tartozó- természetes személyre, továbbá a közszolgáltatásban elhelyezkedő a -pályázat célcsoportjába tartozó- természetes személyre.

(3) Pátka Község Önkormányzata Képviselő-testülete az (2) pontban meghatározott személyek számára jelen rendelet alapján, kérelemre pályázati eljárás lefolytatását követően az alábbi ösztönző támogatásokat nyújthatja:

1. közszolgáltatási lakhatási támogatás,
2. ösztönző támogatás (közszolgálati dolgozóknak)
3. együttműködést ösztönző juttatás

II. Fejezet

Közszolgáltatási lakhatási támogatás

2. §

(1) Közszolgáltatási lakhatási támogatás (továbbiakban: lakhatási támogatás) nyújtható annak a 45. életévét be nem töltött kérelmező részére, aki első ízben létesít Pátka Község Önkormányzata illetékességi területén székhellyel vagy telephellyel rendelkező munkáltatónál (továbbiakban: munkáltató) közszolgálati, köztisztviselői vagy közalkalmazotti jogviszonyt (továbbiakban együtt e § tekintetében: munkaviszony) és lakhatásának biztosítását nem saját tulajdonú ingatlanban oldja meg. Lakhatási támogatás nyújtható azon személy részére, aki a jelen bekezdésben meghatározott életkori feltételnek megfelel, és legfeljebb 2 éve létesített munkaviszonyt az Önkormányzat illetékességi területén működő munkáltatónál.

(2) A támogatás megállapításáról a Pátka Község Egészségügyi és Szociális Bizottsága külön kérelem alapján gondoskodik.

(3) Támogatási kérelmet kizárólag az a szakképzéssel vagy legalább alapszakon megszerzett felsőfokú szakképesítéssel rendelkező személy nyújthat be, akinek a munkaviszonyból származó jövedelme a nettó 200.000 forintot nem haladja meg.

A támogatás igénylése, mértéke, elbírálása

3. §

(1) Az ösztönző támogatás keretében történő foglalkoztatásra vonatkozó pályázati felhívást az Önkormányzat 2018. október 19. napjáig hirdeti meg Pátka Község honlapján, illetve a helyben szokásos módon.

(2) A pályázat benyújtásának határideje folyamatos.

(3) A pályázat elbírálásának határideje beérkezéstől számított 15 nap.

(4) A szerződéskötés határideje a bizottsági döntés meghozatalát követő 15 nap.

*(5) A támogatás összege havonta nem haladhatja meg a 30.000 forintot, azzal, hogy a támogatás legfeljebb 2019. 12. 31-ig tartó időszakban nyújtható egy kérelmező részére, egy hónapon belül legfeljebb 4 fő kérelmező részesülhet támogatásban és a támogatások összege 2019. december 31-ig* *nem haladhatja meg az EFOP-1.5.2-16-2017-00011 kódszámú pályázatban meghatározott forrás összegét.[[1]](#footnote-2)*

(6) Pályázni a pályázati felhíváshoz csatolt pályázati űrlap benyújtásával az abban meghatározott, kötelező dokumentumok csatolásával lehet.

III. Fejezet

Ösztönző támogatás (közszolgálati dolgozóknak)

4. §

(1) Az önkormányzat az ösztönző támogatás keretében olyan fiataloknak kíván bér és járulék támogatást adni, akik Pátkán közszolgálati tevékenységet kívánnak folytatni munkaviszony keretében.

(2) Az ösztönző támogatás a lakhatási támogatással egyidejűleg is nyújtható.

(3) A támogatásra az a fiatal szakember nyújthatja be pályázatát, akinél fennállnak az alábbi együttes feltételek:

a) Pátkán lakcímmel rendelkezik és életvitelszerűen Pátkán él, vagy Pátkára kíván költözni,

b) az önkormányzatnál, illetve intézményeinél jelentkező hiányszakmával rendelkezik,

c) közösségi célú önkéntes tevékenység végez a munkáltató intézményében, vagy a projekthez kapcsolódó rendezvényeken részt vesz évente 2 alkalommal,

e) vállalja, hogy életvitelszerűen, lakcímmel rendelkezve Pátkán marad, vagy a munkát folytatja a folyósítás lezárását követő minimum 12 hónapig.

(4) A támogatás megállapításáról Pátka Község Egészségügyi és Szociális Bizottsága külön kérelem alapján gondoskodik.

A támogatás igénylése, mértéke, elbírálása

5. §

(1) Az ösztönző támogatás keretében történő foglalkoztatásra vonatkozó pályázati felhívást az Önkormányzat 2018. október 19. napjáig hirdeti meg Pátka község honlapján, illetve a helyben szokásos módon.

(2) A pályázat benyújtásának határideje folyamatos.

(3) pályázat elbírálásának határideje beérkezéstől számított 15 nap.

(4) A szerződéskötés határideje a bizottsági döntés meghozatalát követő 15 nap.

(5) Az ösztönző támogatás összege bruttó 90 eFt/hó.

(6) Pályázni a pályázati felhíváshoz csatolt pályázati űrlap benyújtásával az abban meghatározott, kötelező dokumentumok csatolásával lehet.

IV. Fejezet

Együttműködést ösztönző juttatás

6. §

(1) A Pénzügyi és Településfejlesztési Bizottság (továbbiakban: Pénzügyi Bizottság), pályázati eljárás lefolytatását követően együttműködést ösztönző természetbeni juttatást nyújthat azoknak a természetes személyeknek, akik Pátka Község Önkormányzata illetékességi területén helyi termék előállításra, helyi szolgáltatás nyújtására irányuló tevékenységet kívánnak folytatni.

(2) A támogatás benyújtásának feltétele, az Önkormányzat EFOP-1.5.2- 16-2017- 00011 kódszámú, „Humán kapacitások fejlesztése térségi szemléletben – kedvezményezett térségek” című pályázata során szervezett workshopon való részvétel.

(3) Az együttműködést ösztönző természetbeni juttatás a tevékenység megkezdésével kapcsolatosan használható fel, annak cél szerinti felhasználásáról a támogatásban részesülő személy egyszerűsített beszámolót köteles készíteni a támogatás nyújtását követő 6. hónap utolsó napjáig.

*(4) A támogatás nyújtására 2019. március 31-ig van lehetőség, azzal, hogy a támogatás nyújtásra rendelkezésre álló keretösszeg nem haladhatja meg az EFOP-1.5.2-16-2017-00011 kódszámú pályázatban meghatározott forrás összegét.[[2]](#footnote-3)*

(5) A támogatási kérelmek elbírálása során előnyben kell részesíteni a lakosság közszolgáltatásokkal való ellátását szolgáló vállalkozási ötleteket.

A támogatás igénylése, mértéke, elbírálása

7. §

(1) Az ösztönző támogatás keretében történő foglalkoztatásra vonatkozó pályázati felhívást az Önkormányzat 2018. október 19. napjáig hirdeti meg Pátka Község honlapján, illetve a helyben szokásos módon.

(2) A pályázat benyújtására kizárólag az Önkormányzat által szervezett workshop keretében van lehetőség.

(3) A pályázat elbírálásának határideje beérkezéstől számított 15 nap.

(4) A szerződéskötés határideje a bizottsági döntés meghozatalát követő 15 nap.

(5) Pályázni a pályázati felhíváshoz csatolt pályázati űrlap benyújtásával az abban meghatározott, kötelező dokumentumok csatolásával lehet.

V. Fejezet

Záró rendelkezések

8. §

Jelen rendelet 2018. október 16. napján lép hatályba.

Nagy Dániel Ferenc Dosztály Csaba

polgármester jegyző

Záradék: A rendeletet a Képviselő-testület a 2018. szeptember 26-ai ülésén fogadta el, kihirdetése 2018. szeptember 27-én megtörtént.

Pátka, 2018. szeptember 27.

Dosztály Csaba

jegyző

1. Módosította Pátka Község Önkormányzata Képviselő-testülete a 3/2019. (II.14.) számú önkormányzati rendelettel. Hatályos 2019. február 15-től. [↑](#footnote-ref-2)
2. Módosította Pátka Község Önkormányzata Képviselő-testülete a 3/2019. (II.14.) számú önkormányzati rendelettel. Hatályos 2019. február 15-től. [↑](#footnote-ref-3)